Κανονισμός (ΕΚ) αριθ. 104/2004 της Επιτροπής

της 22ας Ιανουαρίου 2004

για θέσπιση των κανόνων για την οργάνωση και σύνθεση του τμήματος προσφυγών του Ευρωπαϊκού Οργανισμού Ασφάλειας της Αεροπορίας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1592/2002 του Ευρωπαϊκού Κοινοβουλίου και του Συμβουλίου, της 15ης Ιουλίου 2002, για κοινούς κανόνες στον τομέα της πολιτικής αεροπορίας και για την ίδρυση Ευρωπαϊκού Οργανισμού Ασφάλειας της Αεροπορίας(1), όπως τροποποιήθηκε τελευταία από τον κανονισμό (ΕΚ) αριθ. 1701/2003(2), και ιδίως το άρθρο 31 παράγραφος 3 και το άρθρο 32 παράγραφος 5,

Εκτιμώντας τα ακόλουθα:

(1) Με τον κανονισμό (ΕΚ) αριθ. 1592/2002 παρέχεται στον Ευρωπαϊκό Οργανισμό Ασφάλειας της Αεροπορίας ("ο Οργανισμός") η εξουσία να εγκρίνει ατομικές αποφάσεις στους τομείς της αξιοπλοας και της περιβαλλοντικής πιστοποίησης, της έρευνας των επιχειρήσεων, της πληρωμής των καταβλητέων τελών και δικαιωμάτων και δημιουργείται επίσης ένα τμήμα προσφυγών ενώπιον του οποίου επιτρέπεται να ασκούνται προσφυγές στρεφόμενες κατά των προαναφερόμενων ατομικών αποφάσεων του Οργανισμού.

(2) Με τα άρθρα 31 και 32 του κανονισμού (ΕΚ) αριθ. 1592/2002 εξουσιοδοτείται η Επιτροπή να θεσπίσει τους αναλυτικούς κανόνες για τον αριθμό των τμημάτων προσφυγής, την κατανομή της εργασίας, τα απαιτούμενα προσόντα των μελών κάθε τμήματος προσφυγών, τις εξουσίες των επιμέρους μελών κατά τη φάση προετοιμασίας των αποφάσεων και τους όρους της ψηφοφορίας.

(3) Όπως αναμένεται, ο αριθμός των προσφυγών θα είναι σχετικά περιορισμένος, τουλάχιστον επί όσο χρονικό διάστημα ο κανονισμός (ΕΚ) αριθ. 1592/2002 δεν τροποποιείται, ώστε να επεκταθεί το πεδίο εφαρμογής του στους χειρισμούς πτήσης και την άδεια ασκήσεως επαγγέλματος των πληρωμάτων.

(4) Το τμήμα εξετάζει ζητήματα για τα οποία απαιτείται κυρίως η ύπαρξη υψηλού επιπέδου γενικής τεχνικής πείρας στον τομέα της πιστοποίησης· ωστόσο, είναι αναγκαίο να προεδρεύει ένα μέλος με αναγνωρισμένη πείρα στους τομείς του κοινοτικού και του διεθνούς δικαίου. Το μέλος αυτό πρέπει να διορίζεται πρόεδρος.

(5) Για να διευκολυνθεί ο χειρισμός και η διεκπεραίωση των προσφυγών, πρέπει να διορίζεται ένας εισηγητής για κάθε ατομική περίπτωση, ο οποίος φέρει, μεταξύ άλλων, την ευθύνη για την προετοιμασία των ανακοινώσεων με τους διαδίκους και για την κατάρτιση του σχεδίου των αποφάσεων.

(6) Για να διασφαλίζεται η ομαλή και αποτελεσματική λειτουργία του τμήματος προσφυγών, το τμήμα πρέπει να διαθέτει μητρώο καταχωρίσεων, το προσωπικό του οποίου φέρει την ευθύνη για τη διεκπεραίωση όλων των λειτουργικών καθηκόντων υποστήριξης που δεν υπόκεινται στη διακριτική εξουσία εκτίμησης νομικών ή τεχνικών ζητημάτων.

(7) Τα μέτρα που θεσπίζονται στον παρόντα κανονισμό είναι σύμφωνα με τη γνώμη της επιτροπής η οποία έχει συσταθεί βάσει του άρθρου 54 παράγραφος 3 του κανονισμού (ΕΚ) αριθ. 1592/2002,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Αριθμός των τμημάτων

Συγκροτείται ένα τμήμα προσφυγών με αποστολή την έκδοση αποφάσεων επί των προσφυγών που στρέφονται κατά των αποφάσεων που αναφέρονται στο άρθρο 35 του κανονισμού (ΕΚ) αριθ. 1592/2002.

Άρθρο 2

Προσόντα των μελών

1. Το τμήμα προσφυγών συναπαρτίζεται από δύο μέλη με τεχνική κατάρτιση και από ένα μέλος με νομική κατάρτιση που διορίζεται πρόεδρος του τμήματος.

2. Τα μέλη με τεχνική κατάρτιση και οι αναπληρωτές τους πρέπει να είναι κάτοχοι πανεπιστημιακού πτυχίου ή να διαθέτουν ισοδύναμα προσόντα και να διαθέτουν ουσιαστική επαγγελματική πείρα στον τομέα της πιστοποίησης σε ένα ή περισσότερα από τα ειδικά θεματικά πεδία που καθορίζονται στο παράρτημα του παρόντος κανονισμού.

3. Το μέλος με νομική κατάρτιση και ο αναπληρωτής του πρέπει να είναι απόφοιτοι της νομικής και να έχουν αποκτήσει τα προσόντα από την αναγνωρισμένη πείρα τους στο κοινοτικό και διεθνές δίκαιο.

Άρθρο 3

Εξουσίες του προέδρου

1. Το τμήμα προσφυγών συγκαλείται σε συνεδρίαση από τον πρόεδρό του. Ο πρόεδρος μεριμνά για τη διασφάλιση της ποιότητας και συνοχής των αποφάσεων του τμήματος.

2. Ο πρόεδρος αναθέτει την εξέταση της προσφυγής σε ένα από τα μέλη του που διορίζει εισηγητή.

Άρθρο 4

Ρόλος των εισηγητών

1. Ο εισηγητής προβαίνει σε προκαταρτική έρευνα της προσφυγής.

2. Ο εισηγητής καταβάλλει μέριμνα για τη διεξαγωγή στενών διαβουλεύσεων και για την ανταλλαγή πληροφοριών με τους διαδίκους. Προς το σκοπό αυτό, ο εισηγητής οφείλει:

α) να προετοιμάζει τις ανακοινώσεις που απευθύνονται σους διαδίκους, υπό την καθοδήγηση του προέδρου του τμήματος·

β) να κοινοποιεί τις τυχόν ελλείψεις που πρέπει να καλυφθούν από έναν διάδικο·

γ) να καθορίζει τις προσήκουσες διαδικαστικές προθεσμίες βάσει του άρθρου 39 παράγραφος 2 του κανονισμού (ΕΚ) αριθ. 1592/2002 και

δ) να υπογράφει όλες τις ανακοινώσεις εξ ονόματος του τμήματος.

3. Ο εισηγητής προετοιμάζει τις εσωτερικές συνεδριάσεις του τμήματος και την προφορική διαδικασία.

4. Ο εισηγητής συντάσσει το σχέδιο της απόφασης.

Άρθρο 5

Σύσταση μητρώου καταχωρίσεων στο πλαίσιο του τμήματος προσφυγών

1. Ο εκτελεστικός διευθυντής φροντίζει για τη σύσταση μητρώου καταχωρίσεων στο πλαίσιο του τμήματος προσφυγών. Το προσωπικό που επιφορτίζεται με τις εργασίες του μητρώου δεν συμμετέχει σε καμία διαδικασία του Οργανισμού σε συνάρτηση με τις αποφάσεις κατά των οποίων ενδέχεται να ασκηθεί προσφυγή.

2. Tο προσωπικό του μητρώου καταχωρίσεων ευθύνεται ιδίως για τις εξής εργασίες:

α) την τήρηση ενός μητρώου που μονογράφεται από τον πρόεδρο, στο οποίο καταγράφονται όλες οι υποβαλλόμενες προσφυγές και δικαιολογητικά με χρονολογική σειρά·

β) την παραλαβή, διαβίβαση και φύλαξη των εγγράφων·

γ) την εκτέλεση των υπόλοιπων λειτουργικών καθηκόντων υποστήριξης του τμήματος προσφυγής που δεν υπόκεινται στη διακριτική εξουσία εκτίμησης νομικών ή τεχνικών ζητημάτων, ιδίως σε ό,τι αφορά τις παραστάσεις, την υποβολή μεταφράσεων και τη διαβίβαση ανακοινώσεων·

δ) την υποβολή στον πρόεδρο του τμήματος έκθεσης σχετικά με το παραδεκτό από τυπική πλευρά κάθε νεοϋποβαλλόμενης προσφυγής·

ε) εφόσον αυτό είναι αναγκαίο, τη σύνταξη των πρακτικών της προφορικής διαδικασίας.

Άρθρο 6

Διαβουλεύσεις

1. Στις διαβουλεύσεις συμμετέχουν μόνο μέλη του τμήματος. Ο πρόεδρος του τμήματος μπορεί ωστόσο να επιτρέψει τη συμμετοχή άλλων υπαλλήλων, όπως του προσωπικού του μητρώου καταχωρίσεων ή των διερμηνέων. Οι διαβουλεύσεις είναι απόρρητες.

2. Κατά τις διαβουλεύσεις μεταξύ των μελών του τμήματος, πρώτος αναπτύσσει τη γνώμη του ο εισηγητής και τελευταίος ο πρόεδρος.

Άρθρο 7

Όροι και σειρά ψηφοφορίας

1. Οι αποφάσεις του τμήματος προσφυγών λαμβάνονται με την πλειοψηφία των μελών του. Σε περίπτωση ισοψηφίας υπερισχύει η ψήφος του προέδρου του τμήματος.

2. Εάν είναι αναγκαία η διεξαγωγή ψηφοφορίας, οι ψήφοι εκφέρονται με τη σειρά που προβλέπεται στο άρθρο 6 παράγραφος 3. Δεν επιτρέπεται η αποχή.

Άρθρο 8

Έναρξη ισχύος

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 22 Ιανουαρίου 2004.

Για την Επιτροπή

Loyola De Palacio

Αντιπρόεδρος

(1) ΕΕ L 240 της 7.9.2002, σ. 1.

(2) ΕΕ L 243 της 27.9.2003, σ. 5.

ΠΑΡΑΡΤΗΜΑ

ΠΙΝΑΚΑΣ ΕΙΔΙΚΩΝ ΚΑΤΗΓΟΡΙΩΝ

1. Οι ακόλουθες τεχνικές δραστηριότητες:

i) Πτήση/επιδόσεις

ii) Δομή

iii) Υδρομηχανικά συστήματα

iv) Συστήματα στροφείων/μετάδοσης

v) Ηλεκτρικά συστήματα/HIRF/Κεραυνοβόληση

vi) Ηλεκτρονικά συστήματα αεροπλοΐας/λογισμικό

vii) Εγκατάσταση συστήματος παραγωγής ηλεκτρικού ρεύματος/συστήματα εφοδιασμού με καύσιμα

viii) Ασφάλεια θαλάμου επιβατών/περιβαλλοντικά συστήματα

ix) Θόρυβος/Εκπομπές

x) Οδηγίες διαρκούς αξιοπλοΐας/αξιοπλοΐας, όπως αυτές εφαρμόζονται για τα εξής προϊόντα, συστατικά μέρη και εξοπλιστικό υλικό:

α) μεγάλα αεροπλάνα·

β) στροφόπτερο·

γ) μικρά αεροπλάνα·

δ) αερόπλοια/ανεμόπτερα/μη επανδρωμένα αεροσκάφη·

ε) κινητήρες/APU (εφεδρικές μονάδες παραγωγής ισχύος)/έλικες.

2. Αναγνωρίσεις και συστήματα ποιότητας σε συνάρτηση με τους:

i) φορείς σχεδιασμού

ii) φορείς παραγωγής

iii) φορείς συντήρησης